《听悟师弹招隐》
宋代·黄顺之

悟师手携清风琴，为我再奏招隐吟。
九原灵均不可作，后人遗隐空沈沈，
令我听之泪沾襟。楚山日落秋声起，
古猿啼月空山裹。千年愁气上青枫，
幽兰无香桂华死，吾道非耶何至此。
曲中历历分明道，苦怨王孙负春草。
岁晚山中难久留，忆君一夕令人老。
王孙王孙知不知，琴心招君胡不归。
下沿湘江之水流，上逐湘山之云飞。
一弹一招一太息，水流云飞朝复夕。

作者简介：黄顺之，字佑甫，邵武（今属福建）人。宁宗开禧元年（一二○五）进士。事见明嘉靖《邵武府志》卷八。今录诗十一首。